האוזן השלישית

היסטוריה

ב-9 בינואר 1987 נפתחה חנות האוזן השלישית הראשונה בתל אביב. מקימי המקום היו מיקי דותן, עד אז הבעלים של מנגו (ושל חנויות נוספות בהולנד, בלגיה וגרמניה), ודורון גיל, הבעלים של פאז. את החנות הם פתחו ברחוב שינקין, בימי הטרום-טרנדיות שלו, שהיה אז מקום זול להשכרה אך מרכזי במיקומו. החנות הפכה למרכז לאספני תקליטים, דבר שקיבל חיזוק עם כניסתו של הדיסק אל תוך שוק המוזיקה. בעוד האוזן הפכה מקום ובו תנועה ערה של אספני יד שנייה, החלו להגיע מצד הלקוחות בקשות לחידושם של נכסי צאן ברזל שנעלמו מהמדף. תקליטה של להקת "אחרית הימים" היה הראשון בהוצאת האוזן, ואלף עותקיו, שאזלו תוך שבוע, שכנעו את האחראים שהוצאה לאור תהיה חלק בלתי נפרד מהחברה. בינתיים דורון גיל עזב, ואל המקום הצטרפו אלי חיון ולימור בלט שיחד עם עדי שלוש ומיקי דותן, המייסד והבעלים, מהווים עד היום את צוות ניהול האוזן.
באותו זמן החל להתפתח פורמט הווידאו, וקלטות וידאו מוזיקליות הצטרפו אל מדפי הויניל. יבואני הווידאו בישראל לא הביאו את השוליים של הקולנוע – סרטים אילמים, קומדיות קאלט, הומור אנגלי, סרטי אמנות ועוד - והאוזן החלה לשמש גם כספריית וידאו על בסיס של סרטים מיובאים. אחרי כשנה וחצי של התמקדות בשוליים החלה האוזן להחזיק בספרייה גם את המיינסטרים.
בשנתיים הראשונות פתחה האוזן השלישית גם פאב, שערך הקרנות פומביות של סרטים מאוצר הספרייה.
סוף שנות ה-80 של המאה ה-20 הם גם עידן פריחתו של רחוב שינקין, שהפך למרכז תל אביבי, עם מסיבות רחוב ופעילות סביב השעון (כמעט). האוזן מצאה עצמה במקום טוב באמצע, והרחיבה את פעילותה: העיתון הראשון של האוזן, "זהב שחור", יצא לאור, בפאב היו ערבי הרצאות והקרנות שמשכו קהל רב וההוצאה לאור התרחבה לכיוון מוזיקה מקומית עכשווית, עם דיסקים ראשונים של נושאי המגבעת, פוליאנה פרנק, אנסמבל מזרח-מערב ועוד.
בסוף שנות ה-90, כשה-DVD החל להחליף את הווידאו, הפכה האוזן לאחת מספריות ה-DVD הגדולות בעולם, מבחינת כמות הכותרים השונים שהיא החזיקה (נכון לסוף העשור הראשון של המאה ה-21, כ-30 אלף כותרים שונים; אילן לובטון הוא מנהל הרפרטואר של ספריות האוזן). במקביל, הקהל הלך והתרחב ושינקין נהיה רחוב צפוף ומסחרי מאוד. ביולי 2005 עברה האוזן השלישית למשכנה החדש ברחוב קינג ג'ורג' 48 בתל אביב, לשעבר מקום מושבו של קולנוע מקסים. שם, תחת קורת גג גדולה אחת, שוכנות יחד כל מחלקות האוזן השונות. ביולי 2008 נפתח ה"אוזןבר" בקומת אולמות הקולנוע. שני סניפים נוספים של החברה שוכנים בחיפה ובירושלים.

החנויות

אלה כוללות את החנות בתל אביב, שם, בחלל אחד, שוכנות כמה חנויות שונות: חנות רוק, ג'אז, ספריית די.וי.די וחנות למכירת די.וי.די. כאמור, חנויות נוספות בירושלים ובחיפה, כל אחת מותאמת לעיר שבה היא ממוקמת.
בר הופעות ואולמות הקרנה – מעל חנויות האוזן בתל אביב ממוקם ה"אוזןבר" המארח להקות שוליים ואינדי מרכזיות, בסצנת המוזיקה המקומית. באוזןבר מוקרנים מדי ערב סרטי אנימציה, וידאוקליפים, הופעות נדירות וסרטי אינדי ישראלים בארבעת אולמות הקולנוע הצמודים לבר.
חנות "האוזן השלישית" בחיפה נפתחה בשנת 1988 במדרחוב נורדאו בשכונת הדר. בשנת 2000 עבר הסניף לרחוב מוריה 13 במרכז הכרמל, ולאחר כעשור עבר לרחוב מוריה 3. ב-14 במרץ 2018 עבר הסניף למתחם סינמטק חיפה.
חנות "האוזן השלישית" בירושלים נפתחה ב-1995 ברחוב עמק רפאים בשכונת המושבה הגרמנית בעיר. סניף זה נסגר לאחר 18 שנות פעילות, ב-30 ביוני 2013, עקב קשיים כלכליים. אולם לאחר שנה וחצי, ב-30 בדצמבר 2014, נפתח הסניף מחדש בסינמטק ירושלים, תחת המיתוג "האוזן בסינמטק". זאת לאחר מאבק ציבורי של מספר לקוחות.
ב-20 ביוני 2007 נפתח סניף נוסף של "האוזן השלישית" ברעננה (ברחוב אחוזה 85), בו הוצעו למכירה דיסקים וחוברות קומיקס, וסרטי DVD למכירה והשכרה. סניף זה נסגר לאחר תקופה קצרה.

הקרנות פומביות

הקרנות סרטים ב-35 מ"מ לבתי קולנוע פריפריאליים, דוגמת אלה שבמועצות מקומיות. הקרנות פומביות בדי.וי.די – מיועדות למוסדות ציבוריים שונים כגון הצבא, שירות בתי הסוהר, מערכת החינוך, ועוד. VOD – הקרנה פומבית על הפלטפורמה של HOT, שתומכת בה מערכת מחשב שמשדרת סרטים בסטרימינג.

אתר ועיתון

לאוזן אתר המכיל את קטלוג הסרטים הגדול ביותר בעברית וכן תוכני קולנוע רבים אחרים (כתובת, ביקורות, עדכונים וכו'), וכן מגזין תלת שנתי המופץ ללקוחות האוזן ובו מגוון כתבות וביקורות, המצביעות על מגמות במוזיקה ובקולנוע על פי עובדי ועובדות המקום.
חברת PLYMEDIA החלה אף היא את דרכה באוזן השלישית. בין יוזמיה יובל קליין, שהצטרף לאוזן כבר ב-1987. פליימידיה היא חברת סטארט-אפ העוסקת בהוספת "שכבות" לסרטים - תוכן, פרסום ותרגום - והיא ממוקמת כיום בפאלו-אלטו בחוף המערבי באמריקה.
חנות האוזן השלישית במיקומה המקורי ברחוב שינקין מופיעה בסרט הקולנוע "הבועה". הסרט עוקב אחר סיפורם של חבורת צעירים המתגוררים בלב תל אביב וחיים את הוויית "הבועה" התל אביבית הבורגנית. אחד מהם, נועם, עבד כמוכר דיסקים בחנות.